ดูแลผู้สูงอายุด้วยประกัน
โดย...อุมาพันธ์ เจริญยิ่ง
18 เม.ย. 2555

โดย...อุมาพันธ์ เจริญยิ่ง
ผ่านพ้นช่วงสงกรานต์หยุดยาวกันไปแล้ว ได้ไปเที่ยวสนุกสนานกันไหมค่ะ ช่วงหยุดสงกรานต์เป็นช่วงเวลาดีๆ ที่ได้ใช้ชีวิตร่วมกับสมาชิกในครอบครัวและเป็นโอกาสที่ดีที่ได้ไปเยี่ยมคุณปู่คุณย่าคุณตาคุณยายกันคะ เคยรู้สึกไหมค่ะว่า เวลาช่างผ่านไปเร็ว 
คุณตาคุณยายก็แก่ลงทุกวัน สำหรับครอบครัวที่มีคนดูแลก็ถือว่าโชคดี แต่ถ้าไม่มีคนดูแลผู้สูงอายุนี่สิ... เรื่องใหญ่คะ
การดูแลผู้สูงอายุ ทำได้หลายวิธีนะคะ ไม่ว่าจะเป็นการให้เงินทองให้ท่านใช้ อยู่ดูแลท่าน หรือบางคนที่ไม่มีเวลาก็อาจต้องจ้างผู้ดูแลมาคอยช่วยดูแลให้ค่ะ การดูแลผู้สูงอายุ ไม่ได้ต้องใช้เงินมากมายนะคะ แบ่งเงินเดือนให้ท่านบ้าง เท่านี้ท่านก็ดีใจมากแล้วเคยได้ยินบางคนบอกว่า ตัวเองยังเอาตัวไม่รอด อย่าได้คิดจะให้เงินพ่อแม่เลย ก็อยากถามเหมือนกันว่า ทีเราซื้อเสื้อผ้าทีละเป็นร้อยเป็นพันทำไมเรายังทำได้ แบ่งเงินดูแลท่านบ้าง ก็น่าจะไหวค่ะ และเท่าที่สังเกตดูคนที่ดูแลพ่อแม่ ดูแลปู่ย่าตายาย ส่วนใหญ่จะเจริญทั้งนั้นนะค่ะ เพราะเป็นเรื่องของความกตัญญู รู้คุณ กตเวที ทดแทนคุณ ท่านเลี้ยงดูเรามาหลายสิบปีได้ พอถึงช่วงที่ท่านแก่ชรา ก็เป็นหน้าที่เราดูแลท่านต่อค่ะ 
นอกเหนือจากการดูแลเรื่องการกินอยู่แล้ว การดูแลผู้สูงอายุ อีกด้านหนึ่งที่อยากให้คำนึงถึง คือเรื่องของสุขภาพค่ะ เพราะยิ่งอายุมากขึ้น โรคภัยไข้เจ็บก็จะยิ่งถามหา และภาระค่ารักษาพยาบาลสมัยนี้มีแต่จะเพิ่มขึ้นอยู่ตลอด เข้ารักษาตัวในโรงพยาบาลเอกชนทีหนึ่งก็อาจหมดเงินเป็นแสนได้ สำหรับผู้สูงอายุที่มีสวัสดิการรักษาพยาบาล เช่น เป็นข้าราชการ หรือเป็นพนักงานรัฐวิสาหกิจที่มีสวัสดิการของโรงพยาบาลของหน่วยงานอยู่ ก็ต้องบอกว่า โชคดีค่ะ เพราะอย่างน้อยก็อุ่นใจในยามป่วยไข้ แต่ถ้าคุณพ่อคุณแม่เราไม่มีสวัสดิการเช่นว่านี้ จะต้องเตรียมตัวอย่างไร มีคำตอบค่ะ นั่นก็คือ การทำประกันสุขภาพ ประกันอุบัติเหตุให้กับคุณพ่อคุณแม่ เพราะเก็บเงินอย่างเดียวอาจไม่เพียงพอ 
การทำประกันมีข้อดี คือ ช่วยบรรเทาภาระค่าใช้จ่ายของเราลงค่ะ หากผู้สูงอายุเจ็บป่วยก็มีส่วนของประกันเข้ามาช่วยค่ารักษาได้ นอกจากนี้ การซื้อประกันสุขภาพให้กับคุณพ่อคุณแม่ที่มีรายได้ไม่เกินปีละ 30,000 บาท เบี้ยประกันที่ซื้อสามารถนำมาหักลดหย่อนภาษีได้สูงสุดไม่เกิน 15,000 บาทด้วยค่ะ สำหรับลักษณะของประกันสุขภาพที่สามารถนำมาลดหย่อนภาษีได้ มีดังนี้ 
1.ประกันภัยที่ให้ความคุ้มครองเกี่ยวกับการรักษาพยาบาลอันเกิดจากการเจ็บป่วยและการบาดเจ็บ การชดเชยการทุพพลภาพและการสูญเสียอวัยวะ เนื่องจากการเจ็บป่วยหรือบาดเจ็บ
2.ประกันภัยอุบัติเหตุเฉพาะที่ให้ความคุ้มครองเกี่ยวกับการรักษาพยาบาล การทุพพลภาพ การสูญเสียอวัยวะ และการแตกหักของกระดูก
3.ประกันภัยโรคร้ายแรง (Critical Illnesses) 
4.ประกันภัยการดูแลระยะยาว (Long Term Care)
ในส่วนของการประกันอุบัติเหตุ ถือเป็นทางเลือกที่น่าสนใจนะค่ะ เพราะพอเข้าสู่ช่วงสูงวัย การเคลื่อนไหวมีโอกาสหกล้มมากขึ้น ถ้าเป็นสมัยสาวๆ หกล้มนิดหน่อยไม่เป็นไร แต่พอแก่ตัวลง การหกล้มถือเป็นเรื่องใหญ่ค่ะ เพราะอาจมีปัญหากระดูกแตกหักตามมา หรือบางทีส่งผลถึงเส้นโลหิตแตกได้ เพราะเส้นเลือดมีความเปราะบางสูง ไม่ยืดหยุ่นเหมือนในช่วงหนุ่มสาวค่ะ 
การทำประกันจึงถือเป็นตัวช่วยหนึ่งที่ช่วยดูแลผู้สูงอายุได้ นอกจากทำให้อุ่นใจในยามเจ็บป่วยแล้ว ยังอุ่นกระเป๋า เพราะเป็นการบรรเทาภาระเราค่ะ สำหรับผู้ที่สนใจใช้ประกันเป็นทางเลือกช่วยดูแลผู้สูงวัย แนะนำว่า ต้องศึกษาข้อมูลนะคะเพราะประกัน
บางประเภทอาจจำกัดอายุในการรับประกันค่ะ 
การดูแลผู้สูงอายุ นอกจากให้เงินทองไว้ใช้ ดูแลเมื่อป่วยไข้แล้ว การให้ “เวลา” ก็เป็นอีกสิ่งหนึ่งที่สำคัญค่ะ ไม่ต้องรอให้ถึงเทศกาลค่อยไปเยี่ยมท่าน เพียงแค่แบ่งเวลาไปทานข้าวกับท่านบ้าง โทรศัพท์หาท่านบ้าง ท่านก็ดีใจแล้วค่ะ